**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Književnost

**Nastavna tema**: Igrokaz

**Ključni pojmovi**: igrokaz, likovi, pozornica, lutkatski igrokaz, glumac

**Cilj:** Prepoznati igrokaz kao tekst podijeljen na uloge namijenjen izvođenju na pozornici, razlikovati vrste igrokaza, upoznati stvaralaštvo Jadranke Čunčić-Bandov, okušati se u izvedbi igrokaza i pisanju plakata.

**Zadatci nastave:**

1. **Obrazovni**: prepoznati igrokaz kao tekst podijeljen na uloge namijenjen izvođenju na pozornici, razlikovati lutkarski igrokaz prema njegovim obilježjima, objasniti pojmove *glumac, uloga, pozornica*, upoznati stvaralaštvo Jadranke Čunčić-Bandov, ponoviti o smjernicama u izradi plakata
2. **Funkcionalni**: razvijati kulturu slušanja, čitanjem i slušanjem igrokaza bogatiti rječnik, poticati učenike na govorno, pisano i likovno izražavanje, čitanjem po ulogama poticati učenike na glasno, izražajno i doživljeno čitanje
3. **Odgojni:** razvijati komunikacijske vještine, razvijati maštu, kreativnost i domišljatost pri smišljanju i izradi plakata

**Nastavne metode**: govorenje, slušanje, čitanje, rad na tekstu, pisanje, crtanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, zbirka igrokaza (Čunčić-Bandov, Jadranka. 2011. *Tinka Fakinka*.), lutkarsko platno, lutke, hamer-papir

**Korelacija:** Priroda i društvo, Sat razrednika

**Tijek nastavnoga sata**

1. **Motivacija**

Učitelj učenicima pušta snimku kraćega lutkarskog igrokaza s CD-a. To može biti ulomak lutkarskoga igrokaza *Bijeli jelen* prema tekstu Vladimira Nazora, scenariju Borislava Brajkovića i interpretaciji Zlatka Crnkovića u produkciji Hrvatske televizije (baltazar. carnet.hr).

Nakon gledanja ulomka snimke lutkarskoga igrokaza učitelj s učenicima povede razgovor:

* Koji se likovi pojavljuju u igrokazu?
* Objasnite zašto je ovo lutkarski igrokaz.
* Što možete reći o glazbi u igrokazu?
* Osim lutkarskih, kakvih još igrokaza ima?
* Koje igrokaze vi poznajete?
* Po čemu se prepoznaje igrokaz?
1. **Najava, interpretativno čitanje**

Učitelj na sat donosi knjigu *Tinka Fakinka* Jadranke Čunčić-Bandov te predstavlja tu spisateljicu djeci. Potom učenicima dijeli nekoliko igrokaza koje oni uvježbavaju čitati ili improviziraju njihovu izvedbu pred razredom.

1. **Izvođenje igrokaza**

Učitelj u razred donosi platno i lutke potrebne za izvođenje igrokaza (to mogu biti štapne lutke napravljene od kartona, a mogu poslužiti i plišane dječje igračke).

Učenici izvode igrokaz koji su dobili od učitelja koristeći se platnom i lutkama, ostali su učenici publika i izvođače nagrade pljeskom.

Nakon izvođenja o izvedenim se igrokazima povede razgovor:

* Koje ste likove upoznali u igrokazima?
* Koje su teme igrokaza?
* Što ste naučili gledajući i izvodeći igrokaze?
* Po čemu su karakteristični ovi lutkarski igrokazi? (kratki su, pisani u rimi, likovi su biljke i životinje)
* Što je potrebno za izvedbu igrokaza?
* Koji je igrokaz dobro izveden?
* Kakav treba biti glumac koji izvodi igrokaz?

Igrokaz je tekst podijeljen na uloge i namijenjen izvođenju na pozornici. Izvode ga glumci, a ako ga izvode glumci koji animiraju lutke, tada govorimo o lutkarskome igrokazu.

Jadranka Čunčić-Bandov piše kratke, duhovite i ritmične igrokaze. Teme igrokaza djeci su bliske i zanimljive; igrokaze prati jasna i nenametljiva poruka. U igrokazima nema suvišnoga teksta, upravo onoliko koliko lutka može scenski podnijeti s obzirom na svoje izražajne mogućnosti.

1. **Stvaralački rad**

Učenicima učitelj zadaje zadatak da naprave plakat kojim će privući publiku na izvođenje igrokaza. Kako bi uspješno napravili plakat, učitelj s učenicima treba ponoviti što treba znati o izradi plakata:

* Plakat treba biti primjerene veličine kako bi slova i crteži bili vidljivi i čitki.
* Podatci na plakatu trebaju biti konkretni, kratki i jasni.
* Plakat treba biti estetski privlačan, napravljen uredno.
* Na prvi pogled sadržaj plakata treba biti jasan i pregledan, sav tekst i ilustracije lako uočljivi i prepoznatljivi.

Svaka skupina izrađuje plakat za igrokaz koji je izvela pred razredom. Plakati se analiziraju, potom izlažu na razredni pano.

**Prilog**

1. **Jadranka Čunčić-Bandov: Tinka Fakinka**

**ROĐENDANSKA ČESTITKA**

GLJIVA: Dobar dan, ježiću,

 Dugo se vidjeli nismo.

Izgleda da si

Dobio pismo.

JEŽ: Rođendansku

 Čestitku, ustvari.

 Šalje mi pužica.

 Mi smo znanci stari.

GLJIVA: Baš krasno!

A zašto je čestitka

Stigla tako kasno?

JEŽ: Kako kasno!?

Lijepo mi reci.

GLJIVA: Pa rođendan ti je bio

Prije par mjeseci.

JEŽ: Zašto je to tako,

 Objasnit ću ti lako.

 Čestitku je nosio

 Njezin muž –

Poštar puž.

**UČENA SOVA**

VJEVERICA: Draga sovo, što radiš tu?

SOVA: Sjedim i mislim, hu, hu.

VJEVERICA: Tebi na grani prolaze dani,

 A tko misliti voli,

 Mjesto mu je u školi.

SOVA: Pusti me, vjeverice,

 Baš si mi dosadila,

 A što bih ja u školi radila?

VJEVERICA: Učila brojke, učila slova

 I tako postala učena sova.

SOVA: Sada ne znam ni sama što ću.

 A ide li se u školu noću?

VJEVERICA: Hajde, sovo, šalu na stranu.

 U školu se ide samo po danu.

SOVA: E, kad je tako, ništa od toga.

 Po danu ja ne vidim

Ni gdje mi je noga.

**MASLAČAK RAŠČUPANKO**

TRATINČICA: Ti si, maslačku,

 Krasne žute boje,

 Samo ti latice

 Dobro ne stoje.

MASLAČAK: Baš ti hvala,

 A što im nedostaje,

 Tratinčice mala?

TRATINČICA: Meni izgleda

Da strše bez reda.

MASLAČAK: To ti je sada

Moderna frizura.

TRATINČICA: Tko ti je to rekao?

MASLAČAK: Proljetni vjetar,

A njemu bura.

TRATINČICA: Onda ću se i ja

 Raščupati malo

Iako mi nije

Baš do mode stalo.

**MORSKA SVADBA**

PRVA RIBA: Kakva je to vreva?

Kakva je to gužva?

DRUGA RIBA: Udaje se morska spužva.

PRVA RIBA: Nisam znala,

 Ovo mi je prvi glas.

DRUGA RIBA: Hajde, ribo, požuri se,

 Na svadbu je pozvala i nas.

PRVA RIBA: Evo idem, samo čas.

 A tko će joj biti muž?

DRUGA RIBA: Čini se morski pas.

PRVA RIBA: Morski pas!?

 Bojim mu se čak i sjene.

Mislim da će ova svadba

Proći i bez mene.

(Pobjegne.)

**OBLAČNI RAZGOVOR**

OBLAČIĆ: Kad razmislim

 Malo bolje,

 Ti si uvijek mrk

 I loše si volje.

CRNI OBLAK: Tako mrk

 Ja moram biti

 Ako želim

 Kišu liti.

OBLAČIĆ: Nemoj više kišiti,

 Daj se malo smiri.

 Pusti sunce

Da proviri.

CRNI OBLAK: Neka sunce ljeti

 Viri na sve strane,

 Meni neka prepusti

 Jesenske dane.

**MUDRA JABUKA**

JABUKA: (Visi na grani.)

 Hej, bundevo, pokraj plota!

 Odavde je gledati divota.

 Vidim šume i šljivike

 Te jesenske razne slike.

BUNDEVA: Posve si u pravu.

 Ja ti ovdje dolje

 Vidim samo travu.

JABUKA: Kad razmislim malo bolje,

 Nije tebi loše dolje.

BUNDEVA: Kako nije!

 Bili bi mi ljepši dani

 Kad bih s tobom živjela

 Na visokoj grani.

JABUKA: Takav život

 Ima dvije strane.

 Danas si visoko.

 Sutra možeš

 Pasti s grane.

BUNDEVA: Ajme meni!

 Kažeš pasti!?

 Onda mi je ipak bolje

 Tu pri zemlji rasti.

1. **Životopis Jadranke Čunčić-Bandov**

Jadranka Čunčić-Bandov rođena je 1956. godine u Zagrebu. Završila je srednju školu za odgojiteljice i diplomirala na Filozofskome fakultetu u Zagrebu povijest umjetnosti i češki jezik. Kao učenica uključila se u rad Lutkarskoga kazališta Kvak. Pisala je igrokaze, glumila i radila na animacijama. Već 15 godina samostalna je umjetnica i prikazuje svoje lutkarske kolaž-predstave u cijeloj Hrvatskoj. Samostalno radi lutke za svoje predstave od različitih recikliranih materijala. Igrokazi su joj objavljivani u časopisima za djecu, čitankama, zbornicima te u *Antologiji hrvatskoga dječjeg igrokaza*. Objavila je zbirke i slikovnice: Razgovori u travi, Od cvijeta do tikve od tikve do lutke, Od jarca do komarca, Puž na raskrižju, Igre sa zmajevima, Šale, trice, zvrndalice te strip Boduljko i Žbunika koji upravo u seriji izlazi u časopisu *Prvi izbor*. Autorica je teksta televizijske serije Tikvići. Igre sa zmajevima uvrštene su u lektiru za 4. razred osnovne škole.